เกษตรกรอำเภอเมืองมหาสารคาม รวมกลุ่มผลิตข้าวอินทรีย์ ใช้การตลาดนำการผลิต มีพ่อค้าเข้ามารับซื้อถึงหมู่บ้าน
เกษตรกรอำเภอเมืองมหาสารคาม รวมกลุ่มผลิตข้าวอินทรีย์ ใช้การตลาดนำการผลิต มีพ่อค้าเข้ามารับซื้อถึงหมู่บ้าน ต่อเนื่องเป็นปีที่ 5 
นางจิราภรณ์ อินทะสร้อย ประธานกลุ่มปลูกข้าวอินทรีย์ บ้านหนองหิน ตำบลโคกก่อ อำเภอเมืองมหาสารคาม กล่าวว่า ปีนี้นับเป็นปีที่ 5 ที่กลุ่มเครือข่ายผลิตข้าวอินทรีย์บ้านหนองหิน ได้มีสัญญาซื้อขายข้าวกับพ่อค้า ผลผลิตข้าวของสมาชิกในปีนี้โดยเฉลี่ย 380-400 กิโลกรัมต่อไร่  ราคาขายข้าวเปลือกหอมมะลิ ตันละ 20,000 บาท ข้าวหอมนิล ตันละ 27,000 บาท ส่วนข้าวทับทิมชุมแพ และข้าวหอมมะลิใบเตย ตันละ 25,000 บาท 
การผลิตข้าวอินทรีย์ จังหวัดมหาสารคาม มีนโยบายที่จะส่งเสริมการผลิตข้าวอินทรีย์ต่อเนื่อง ปัจจุบันมีสมาชิกกว่า 1,000 ราย พื้นที่ 10,000 ไร่ 
อย่างไรก็ตาม ในระยะนี้เกษตรกรในพื้นที่ต่างเร่งเก็บเกี่ยวข้าว เพื่อให้ทันฤดูกาล หากเก็บเกี่ยวช้าข้าวจะร่วงและเสียหาย ทำให้ขาดแคลนแรงงาน แต่กลุ่มผลิตข้าวอินทรีย์สามารถช่วยลดต้นทุนให้กับสมาชิกได้ เนื่องจากได้รับการสนับสนุนรถเกี่ยวนวดจากงบประมาณกลุ่มจังหวัดร้อยแก่นสารสินธุ์ กลุ่มนำรถออกรับจ้างเกี่ยวข้าวให้กับสมาชิกและเกษตรกรทั่วไป ไร่ละ 600 บาท ขณะที่รถเกี่ยวนวดข้าวของเอกชน จะอยู่ที่ไร่ละ 800-1,000 บาท ช่วยลดค่าเกี่ยวข้าวให้เกษตรกรได้ถึงไร่ละ 200-400 บาท